cyanic-selkie/wikianc huggingface dataset:
จังหวัดเบิงกูลู
เบิงกูลู (Bengkulu) หรือที่ในอดีตเรียกว่า เบงคูเลน (Bencoolen) เป็นชื่อจังหวัดและเมืองท่าทางตอนใต้ของสุมาตราฝั่งตะวันตก เป็นที่ตั้งสถานีการค้าและป้อมปราการของบริษัทอินเดียตะวันออกแห่งอังกฤษ
ประวัติศาสตร์
ก่อนที่อังกฤษจะเข้ามานั้น เบิงกูลูเป็นเมืองเล็ก ๆ อยู่บนเส้นทางเดินเรือผ่านช่องแคบซุนดา ชนส่วนใหญ่เป็นชาวมีนังกาเบา ชาวมลายู และชาวชวา เบิงกูลูเคบเป็นส่วนหนึ่งของศรีวิชัย เมื่อศรีวิชัยเสื่อมลงก็กลายเป็นส่วนหนึ่งของอาณาจักรมีนังกาเบาในสุมาตราตะวันตกต่อมาอยู่ภายใต้อิทธิพลของอาณาจักรมัชปาหิต และเมื่อศาสนาอิสลามแพร่มาถึงบริเวณนี้ ชาวเบิงกูลูส่วนใหญ่ก็หันมานับถือศาสนาอิสลาม
จนถึง พ.ศ. 2225 เมื่อเนเธอร์แลนด์ได้ครองอำนาจในบันเติน และขับไล่ชาวอังกฤษออกมา บริษัทอินเดียตะวันออกแห่งอังกฤษได้เสาะหาทำเลใหม่ ก่อนจะเลือกเบิงกูลูเป็นที่ตั้งสถานีการค้าแห่งใหม่ และได้แผ่ขยายอิทธิพลออกไปยังบริเวณใกล้เคียง เช่น นาตัล ตับปานูลี ปาดัง เนเธอร์แลนด์พยายามคัดค้านแต่ไม่มาสามารถต่อต้านอังกฤษได้ เบิงกูลูได้กลายเป็นคู่แข่งของเมืองจาการ์ตาที่อยู่ภายใต้การควบคุมของเนเธอร์แลนด์ในที่สุด หลังจากสงครามในยุโรปสิ้นสุดลงใน พ.ศ. 2358 อังกฤษได้ประนีประนอมกับเนเธอร์แลนด์ และนำไปสู่การทำสนธิสัญญาใน พ.ศ. 2367 อังกฤษยกเบิงกูลูให้เนเธอร์แลนด์ และเนเธอร์แลนด์จะยกดินแดนของเนเธอร์แลนด์ในคาบสมุทรมลายูให้อังกฤษ
หลังจากเบิงกูลูมาอยู่ภายใต้การปกครองของเนเธอร์แลนด์แล้ว กลับหมดความสำคัญทางการค้า กลายเป็นสถานที่ใช้กักขังนักโทษ เมื่ออินโดนีเซียได้รับเอกราช เบิงกูลูได้เป็นจังหวัดหนึ่งของอินโดนีเซีย
หน่วยการบริหาร
พื้นที่จังหวัดเบิงกูลูแบ่งออกเป็น 9 อำเภอหรือกาบูปาเต็น 1 นครหรือโกตา และ 129 ตำบลหรือเกอจามาตัน
• อำเภอเกอปาฮียัง (Kabupaten Kepahiang)
• อำเภอเการ์ (Kabupaten Kaur)
• อำเภอเซอลูมา (Kabupaten Seluma)
• อำเภอเบิงกูลูกลาง (Kabupaten Bengkulu Tengah)
• อำเภอเบิงกูลูใต้ (Kabupaten Bengkulu Selatan)
• อำเภอเบิงกูลูเหนือ (Kabupaten Bengkulu Utara)
• อำเภอมูโกมูโก (Kabupaten Muko Muko)
• อำเภอเรอจังเลอบง (Kabupaten Rejang Lebong)
• อำเภอเลอบง (Kabupaten Lebong)
โลกิ (ฤดูกาล 2)
ละครชุดทางโทรทัศน์อเมริกันเรื่อง โลกิ ฤดูกาลที่สอง อิงจากมาร์เวลคอมิกส์ที่มี ตัวละครในชื่อเดียวกัน โดยเป็นส่วนหนึ่งของจักรวาลภาพยนตร์มาร์เวล (MCU) ที่มีความต่อเนื่องร่วมกับภาพยนตร์และละครชุดทางโทรทัศน์ของแฟรนไชส์ ฤดูกาลนี้ผลิตโดยมาร์เวลสตูดิโอส์ โดยมี อีริก มาร์ติน ทำหน้าที่เป็นหัวหน้าผู้เขียนบทและจัสติน เบนสัน และ แอรอน มัวร์เฮด เป็นผู้กำกับ
ทอม ฮิดเดิลสตัน กลับมารับบทโลกิ ร่วมกับ กูกู อึมบาทา-รอว์, ยูจีน คอร์เดโร, ทารา สตรอง, โอเวน วิลสัน, โซเฟีย ดิ มาร์ติโน และกวาน เก๊ ฮวี การพัฒนาซีซันที่สองเริ่มขึ้นในเดือนพฤศจิกายน ค.ศ. 2020 และมีการประกาศในเดือนกรกฎาคม ค.ศ. 2021 ในการฉายตอนสุดท้ายของฤดูกาลแรก โดย มาร์ติน, เบนสัน และมัวร์เฮดได้รับการว่าจ้างภายในปลายเดือนกุมภาพันธ์ ค.ศ. 2022 การถ่ายทำเริ่มขึ้นในเดือนมิถุนายน ค.ศ. 2022 ที่ไพน์วู้ดสตูดิโอและสิ้นสุดในเดือนตุลาคมปีเดียวกัน
ฤดูกาลที่สองมีกำหนดจะเปิดตัวในดิสนีย์+ ในวันที่ 6 ตุลาคม ค.ศ. 2023 ประกอบด้วย 6 ตอน โดยเป็นส่วนหนึ่งของระยะที่ห้าของจักรวาลภาพยนตร์มาร์เวล
กองทัพรัฐฉานใต้
กองทัพรัฐฉานใต้ (Shan State Army-South; ရှမ်းပြည် တပ်မတော် (တောင်ပိုင်း); ) เป็นกลุ่มกอบกู้เอกราชของชนชาติไตหรือไทใหญ่ในแผ่นดินรัฐฉานที่ใหญ่ที่สุดที่ยังต่อสู้เพื่อต่อต้านพม่า ผู้นำคนปัจจุบันของกองทัพรัฐฉานใต้คือเจ้ายอดศึก เมื่อ 21 พฤษภาคม พ.ศ. 2554 เจ้ายอดศึกได้ประกาศว่าไม่มีการแบ่งแยกระหว่างกองทัพรัฐฉานใต้และเหนือ ณ ที่มั่นที่กองทัพที่ดอยไตแลง โดยเจ้าจายทูรองผู้บัญชาการกองทัพรัฐฉานเหนือได้ยืนยันถึงการรวมตัวเป็นพันธมิตรระหว่างกองทัพทั้งสองด้วย
เขตพื้นที่
กองทัพรัฐฉานใต้มีฐานที่มั่น 5 แห่งตามแนวชายแดนไทย-พม่าได้แก่ ดอยไตแลงเป็นฐานที่มั่นหลักตรงข้ามอำเภอปางมะผ้า จังหวัดแม่ฮ่องสอน ดอยมูนเมิง อยู่ตรงข้ามอำเภอเมือง จังหวัดแม่ฮ่องสอน ดอยดำ อยู่ตรงข้ามอำเภอเวียงแหง จังหวัดเชียงใหม่ ดอยสามสิบ อยู่ตรงข้ามอำเภอฝาง จังหวัดเชียงใหม่ ดอยก่อวันอยู่ตรงข้ามอำเภอแม่ฟ้าหลวง จังหวัดเชียงราย
ขนาด
ประมาณว่าในปัจจุบันกองทัพรัฐฉานมีทหารราว8,000-14,000 คน โดยมีเจ้ายอดศึกเป็นผู้นำ แม้จะมีฐานที่มั่นโดดเดี่ยวบนยอดเขาแต่เชื่อว่าได้รับการสนับสนุนด้านอาวุธจากจีนและสหรัฐ
พันธมิตร
เมื่อ 21 พฤษภาคม พ.ศ. 2548 กองทัพรัฐฉานใต้ได้ร่วมมือกับกองทัพแห่งชาติรัฐฉานในการต่อต้านรัฐบาลทหารพม่าเพื่อให้ได้การปกครองตนเอง ในเดือนธันวาคม พ.ศ. 2551 ได้จัดตั้งสภารัฐฉานที่ดอยไตแลงภายใต้การนำของเจ้ายอดศึกโดยรวมกลุ่มที่ไม่ใช่ชาวไทใหญ่ด้วย คือสหภาพประชาธิปไตยลาหู่ องค์กรปลดปล่อยแห่งชาติปะโอ สภาฟื้นฟูแห่งรัฐฉาน คณะกรรมการความร่วมมือไต องค์กรแห่งชาติว้า และยังเป็นพันธมิตรกับกองทัพก้าวหน้าแห่งชาติกะเหรี่ยงแดง พรรคเสรีภาพอาระกัน แนวร่วมแห่งชาติชีน สหภาพแห่งชาติกะเหรี่ยง และองค์การแห่งชาติกะชีน นอกจากนั้น เจ้ายอดศึกยังแสดงความต้องการให้จัดการเลือกตั้ง พ.ศ. 2553 ใหม่
กีฬาสกีนอร์ดิกผสมในโอลิมปิกฤดูหนาว 2018
กีฬาสกีนอร์ดิกผสมในโอลิมปิกฤดูหนาว 2018 เป็นการแข่งขันกีฬาสกีนอร์ดิกผสม ที่จัดขึ้นในเมือง พย็องชัง, ประเทศเกาหลีใต้ กำหนดแข่งขันระหว่างวันที่ 14–22 กุมภาพันธ์ พ.ศ. 2561 โดยได้จัดขึ้นที่ ศูนย์สกีนอร์ดิกผสมอัลเพนเซีย และศูนย์กีฬาครอสคันทรีแอลเพนเซีย
ซึ่งการแข่งขันกีฬาสกีนอร์ดิกผสมครั้งนี้มีการแข่งขันทั้งหมด 3 รายการ ซึ่งเป็นการแข่งขันเฉพาะประเภทชายเท่านั้น โดยทั้ง 3 รายการจะมีนักกีฬาทั้งหมด 55 คน จาก 16 ประเทศ
ตารางการแข่งขัน
เวลาจะยึดตามเวลามาตรฐานเกาหลี (UTC+9).
ประเทศที่เข้าร่วม
มีนักกีฬาทั้งหมด 55 คนจาก 16 ประเทศเข้าร่วมแข่งขัน (รวมถึงคณะนักกีฬาจากนักกีฬาโอลิมปิกจากรัสเซีย) ประเทศที่เข้าร่วมครั้งแรก
อาซัมเปอดัซ
อาซัมเปอดัซ (มลายูและasam pedas) หรือ อาซัมปาเดะฮ์ (มีนังกาเบา: asam padeh) เป็นภาษาอินโดนีเซียที่แปลตรงตัวหมายถึงเปรี้ยวและเผ็ด ใช้เรียกสตูแบบมีนังกาเบาและมลายูที่มีรสเปรี้ยวและเผ็ด เครื่องปรุงหลักเป็นอาหารทะเลหรือปลาน้ำจืดต้มกับน้ำมะขาม พริก และเครื่องเทศอื่น ๆ เติมผักที่ใช้ เช่น มะเขือ กระเจี๊ยบเขียว มะเขือเทศ และปลาหลายชนิด เช่นปลาแมกเคอเรล ปลาทูน่า ปลากะพงแดง ปลาสวาย ปลาสลิด ซึ่งอาจใส่ทั้งตัวหรือเฉพาะหัวก็ได้ ลักษณะคล้ายแกงส้มของไทย อาหารลักษณะเดียวกันนี้พบในเบงกอล ประเทศอินเดีย ซึ่งเรียกว่า มาเชอร์ตัก (macher tak) หมายถึงปลาเปรี้ยว
โฮจิ๋น
เหอ จิ้น หรือสำเนียงแต้จิ๋วว่า โฮจิ๋น (เสียชีวิต 22 กันยายน ค.ศ. 189) มีชื่อรองว่าซุ่ยเกา  เป็นตัวละครในวรรณกรรมจีนอิงประวัติศาสตร์เรื่องสามก๊กที่มีตัวตนจริงในประวัติศาสตร์ยุคสามก๊ก เป็นแม่ทัพใหญ่ซึ่งบัญชาการกองทัพทหารและผู้สำเร็จราชการแทนพระองค์ในช่วงยุคปลายราชวงศ์ฮั่นตะวันออกของจีน เขาเป็นพระเชษฐาของสมเด็จพระจักรพรรดินีเหอ พระมเหสีของจักรพรรดิฮั่นหลิงตี้ และพระมาตุลาขององค์ชายหฺวังจื่อเปี้ยน ในปี ค.ศ. 189 เขาและน้องสาวได้แบ่งปันอำนาจกันในฐานะผู้สำเร็จราชการแทนพระองค์ เมื่อองค์ชายหฺวังจื่อเปี้ยนที่ยังทรงพระเยาว์ได้ขึ้นครองราชบังลังก์เป็นจักรพรรดิฮั่นเซ่าตี้ ภายหลังจากจักรพรรดิฮั่นหลิงตี้ทรงสวรรคต ในช่วงเวลานั้น ความขัดแย้งระหว่างเหอจิ้นกับกลุ่มขันทีผู้มีอิทธิพลได้ทวีความรุนแรงมากขึ้น กลุ่มขันทีได้ล่อลวงให้เหอจิ้นเข้าไปยังกับดักในพระราชวังและลอบสังหารเขา ในขณะที่เหล่าบรรดาลูกน้องของเหอจิ้นได้เข้าสังหารพวกขันทีเพื่อเป็นการล้างแค้น ขุนศึกนามว่า ต่งจั่ว ได้ใช้ประโยชน์จากภาวะสุญญากาศทางอำนาจเพื่อเดินทางเข้าสู่ลั่วหยาง เมืองหลวงของจักรวรรดิ และเข้ายึดการควบคุมราชสำนักฮั่นเอาไว้ทั้งหมด การล่มสลายของกองบัญชาการกองทัพทหารส่วนกลางที่ตามมาทำให้เกิดสงครามกลางเมืองครั้งใหญ่ซึ่งนำไปสู่ยุคสิ้นราชวงศ์ฮั่นและจุดเริ่มต้นของยุคสามก๊ก
ประวัติ
เหอจิ้นเกิดในครอบครัวคนขายเนื้อในเมืองหนานหยาง บ้านเกิดของจักรพรรดิฮั่นกวังอู่ ผู้ก่อตั้งราชวงศ์ ในรัชสมัยจักรพรรดิฮั่นหลิงตี้ น้องสาวต่างมารดาที่อยู่ในวัยดรุณีก็ได้เข้าไปในพระราชวัง และในไม่ช้าก็กลายเป็นหนึ่งในสนมคนโปรดของจักรพรรดิ ในปี ค.ศ. 180 นางได้รับการแต่งตั้งให้เป็นสมเด็จพระจักรพรรดินี และนับแต่นั้นมา เหอจิ้นก็ได้ถูกยกฐานะขึ้นอย่างรวดเร็วในระบบราชการ
เมื่อกบฏโพกผ้าเหลืองปะทุขึ้นในปี ค.ศ. 184 เหอจิ้นได้รับการแต่งตั้งให้เป็นแม่ทัพใหญ่(大將軍) เขาได้เข้าควบคุมคลังอาวุธของจักรวรรดิ ยึดป้อมปราการทางยุทธศาสตร์ไว้รอบเมืองหลวง และเคลื่อนที่อย่างรวดเร็วเพื่อเข้าปราบปรามการก่อจลาจลที่ลั่วหยาง นำโดยม้าอ้วนยี่(馬元義) สาวกผู้ติดตามของจางเจวี่ย ผู้นำกบฏ การทัพครั้งนี้ถือว่าประสบความสำเร็จและเหอจิ้นได้รับยศถาบรรดาศักดิ์เป็นโหวแห่งเซิน(慎侯) ภายหลังจลาจลได้สงบลง เหอ จิ้นยังคงดำรงตำแหน่งแม่ทัพใหญ่ ได้ควบคุมกองทัพจักรวรรดิเอาไว้ทั้งหมด ในช่วงเวลานั้น สมาชิกคนอื่น ๆ ในครอบครัวเขา เช่น เหอเหมียว น้องชายต่างมารดาของเขา ก็ได้รับเลื่อนตำแหน่งที่สำคัญเช่นกัน
ในปี ค.ศ. 188 เมื่อทรงตระหนักว่าจะต้องถ่วงดุลอำนาจของตระกูลเหอ จักรพรรดิฮั่นหลิงตี้ทรงสร้างกองทัพแห่งราชอุทยานตะวันตก จักรพรรดิเสด็จเดินตรวจแถวอย่างโอ้อวดต่อหน้ากองทัพและแต่งตั้งพระองค์เองว่า "จอมทัพสูงสุด"(無上將軍) จักรพรรดิยังให้กองทัพอยู่ภายใต้คำสั่งของเจี่ยนชั่ว ขันทีที่ทรงไว้พระทัย ด้วยการที่ทรงบัญชาการกองทัพแห่งราชอุทยานตะวันตก จักรพรรดิฮั่นหลิงตี้สามารถรับสั่งให้เหอจิ้นอยู่ภายใต้บัญชาการของพระองค์
เมื่อจักรพรรดิฮั่นหลิงตี้ทรงสวรรคตในช่วงต้นปี ค.ศ. 189 และมีการเปิดฉากของการเผชิญหน้ากันระหว่างเหอจิ้นกับกลุ่มขันที เจี่ยนชั่วได้วางแผนที่จะล่อลวงให้เหอจิ้นเข้าไปติดกับดักในพระราชวังและลอบสังหารเขาซะ เมื่อเหอจิ้นได้เข้ามาถึงหน้าประตูพระราชวัง เจ้าหน้าที่นายทหารชั้นผู้น้อยนามว่า พานอิ่น(潘隱) ได้เข้ามาเตือนเหอจิ้นถึงแผนการร้ายของเจี่ยนชั่วให้รับทราบ ด้วยความตกใจ เหอจิ้นจึงหันหลังกลับไปที่ค่ายทหารของเขาและรอดพ้นจากการถูกลอบสังหาร หลังจากนั้น เหอจิ้นได้เข้าจับกุมเจี่ยนชั่วและประหารชีวิต นอกจากนี้เขายังได้เข้ายึดคำสั่งกองทัพทหารก่อนหน้านี้ภายใต้คำสั่งของเจี่ยนชั่ว ด้วยการสนับสนุนของตระกูลหยวน(อ้วน)ระดับชั้นนำ โดยเฉพาะอย่างยิ่งคือ หยวนเซ่าและหยวนซู่ ข้อพิพาทเรื่องการสืบราชบังลงก์ได้ถูกตัดสินแล้วว่าจะให้การสนับสนุนองค์ชายหฺวังจื่อเปี้ยน โอรสของสมเด็จพระจักรพรรดินีเหอ ได้ขึ้นครองราชบังลังก์เป็นจักรพรรดิฮั่นเซ่าตี้ในเดือนที่ห้าของปีนั้น เหอจิ้นและน้องสาวของเขาซึ่งปัจจุบันเป็นหฺวังไท่โฮ่ว ร่วมกันทำหน้าที่บทบาทเป็นผู้สำเร็จราชการแทนพระองค์
ในช่วงฤดูร้อนของเดือน เหอจิ้นและลูกน้องของเขาได้ต่อสู้กับกลุ่มขันทีในศาลการเมือง ฝ่ายขันทีซึ่งตอนนี้ไม่มีอำนาจทางทหารของพวกเขาแล้ว จึงต้องไปอาศัยการสนับสนุนของหฺวังไท่โฮ่วและเหอเหมี่ยว ตามคำเรียกร้องของหยวนเซ่า เหอจิ้นได้เรียกแม่ทัพต่งจั่วให้มาที่ชานเมืองของลั่วหยาง เพื่อบีบบังคับหฺวังไท่โฮ่วให้ถอยออกไป ในเดือนที่เก้าของปีนั้น เหอจิ้นได้เข้าไปในพระราชวังเพื่อทูลขอให้หฺวังไท่โฮ่วยินยอมให้ทำการประหารเหล่าขันทีเสีย จางร่าง ผู้นำของกลุ่มขันทีได้ล่วงรู้ถึงแผนการของเหอจิ้นที่จะฆ่าพวกตนผ่านทางสายสืบที่ได้แอบฟังการสนทนาระหว่างเหอจิ้นและหฺวังไท่โฮ่ว พวกขันทีได้ล่อลวงเหอจิ้นเข้าไปในพระราชวังโดยอ้างว่าเป็นพระราชเสาวนีย์ของหฺวังไท่โฮ่วให้รับสั่งเข้าเฝ้า เหอจิ้นเข้าไปในพระราชวังโดยไม่สงสัยอะไรเลย และไม่มีลูกน้องและทหารที่ติดตามคอยอารักขา ทำให้เขาต้องพบจุดจบด้วยน้ำมือของพวกขันที
เมื่อสถานการณ์กำลังปั่นป่วนจนหลุดจากการควบคุมในไม่ช้า หยวนเซ่าและหยวนซู่ ซึ่งทั้งสองคนต่างควบคุมกองกำลังทหารที่สำคัญภายในเมืองหลวง ได้บุกเข้าโจมตีพระราชวัง และทำการสังหารหมู่เหล่าขันที ภาวะสุญญากาศทางอำนาจเป็นผลทำให้ต่งจั่วเข้ายึดอำนาจการปกครองของราชสำนักได้ ทันทีที่เขาได้ครองอำนาจสูงสุดเหนือเมืองหลวง ต่งจั่วก็ได้ทำการปลดจักรพรรดิฮั่นเซ่าตี้ลงจากราชบังลังก์ เพื่อสนับสนุนให้องค์ชายหลิวเสียขึ้นครองราชบังลังก์เป็นจักรพรรดิเซี่ยนตี้ การปลดจักรพรรดิองค์ก่อนและความโหดร้ายที่ตามมาของต่งจั่วได้สร้างความโกรธทั่วทั้งแผ่นดิน ในปี ค.ศ. 190 ขุนศึกจากมณฑลตะวันออกได้จัดตั้งกองกำลังผสมเพื่อโค่นล้มต่งจั่ว ซึ่งเป็นจุดเริ่มต้นของสงครามกลางเมืองหลายครั้งซึ่งจะยังคงอยู่ไปอีกนานเกือบศตวรรษ
ครอบครัว
เหอจิ้นมีพี่น้องร่วมสายเลือดอย่างน้อยสามคน:
ตามแหล่งประวัติศาสตร์ที่เชื่อถือกันอย่างกว้างขวางว่า เหอจิ้นนั้นมีลูกชายอย่างน้อยหนึ่งคนคือ เหอเซี่ยน(何咸) ซึ่งรอดชีวิตจากการล่มสลายของตระกูลเหอในปี ค.ศ. 189 และเหอเซี่ยน มีบุตรชายชื่อเหอหยาน (ค.ศ. 196-249) เมื่อเหอเซี่ยนตายไป ฮูหยินหยิน(尹夫人) ภรรยาของเขาได้แต่งงานใหม่และกลายเป็นอนุภรรยาของขุนศึกนามว่า เฉา เชา ซึ่งรับเหอหยานเป็นบุตรบุญธรรม อย่างไรก็ตาม เหอหยานถูกฝังศพที่ลู่เจียง เมื่อสถานที่ฝังศพของคนหนึ่งมักจะเป็นบ้านบรรพบุรุษของเขา ซึ่งขัดแย้งกับข้อเท็จจริงที่ว่าเหอจิ้นมาจากหนานหยาง ดังนั้น เหอหยานน่าจะเป็นหลานชายของเหอเหมียว ตามที่บันทึกเหว่ยหลู่ได้เขียนเอาไว้ ในขณะที่มีบันทึกว่ามีหลายครอบครัวในตระกูลจู้ ซึ่งอาจจะเป็นตระกูลที่เหอเหมียวมาจากเมืองลู่เจียงในช่วงยุคฮั่นตะวันออก
ดูเพิ่ม
135189
คณะแพทยศาสตร์ มหาวิทยาลัยธรรมศาสตร์
คณะแพทยศาสตร์ มหาวิทยาลัยธรรมศาสตร์ (Faculty of Medicine, Thammasat University) เป็นส่วนราชการระดับคณะวิชา สังกัดมหาวิทยาลัยธรรมศาสตร์ กระทรวงการอุดมศึกษา วิทยาศาสตร์ วิจัย และนวัตกรรม โดยเป็นคณะวิชาที่จัดตั้งขึ้นเป็นอันดับ 11 ของมหาวิทยาลัย และเป็นสถาบันทางแพทยศาสตร์ที่จัดตั้งขึ้นเป็นอันดับ 9 ของประเทศ ตามที่ได้รับการสถาปนาขึ้นใน พ.ศ. 2533 ตามแผนการขยายการเรียนการสอนในสายวิทยาศาสตร์และวิทยาศาสตร์ประยุกต์ นับเป็นคณะแรกในสายวิทยาศาสตร์สุขภาพ คณะแพทยศาสตร์ มหาวิทยาลัยธรรมศาสตร์ จัดตั้งขึ้นด้วยแนวคิดการจัดการเรียนการสอนโดยใช้ชุมชนเป็นฐาน (Community–Based Learning : CBL) ซึ่งในขณะนั้นยังไม่มีโรงเรียนแพทย์ใดริเริ่มการเรียนการสอนดังกล่าว
การเรียนการสอนของคณะแพทยศาสตร์ มหาวิทยาลัยธรรมศาสตร์ ได้รับการปรับปรุงหลักสูตรทุก ๆ 5 ปี ตามนโยบายของมหาวิทยาลัยธรรมศาสตร์ ในระยะแรกของการก่อตั้ง ทางคณะได้จัดให้มีการเรียนการสอนในรูปแบบ 100% Problem–based learning และ 0% Lectures ตามแนวทางการจัดการศึกษาในระดับอุดมศึกษาแผนใหม่ โดยมีช่วงเวลาที่ให้นักศึกษาได้เพิ่มเติมความรู้โดยตนเองเป็นผู้กำกับ (Self–directed learning) ภายหลังได้มีการปรับสัดส่วนดังกล่าวอยู่ในระดับ 80% Problem–based learning และ 20% Lectures หลักสูตรที่ใช้ในปัจจุบันคือ หลักสูตรปีพุทธศักราช 2552 โดยในระดับพรีคลินิค (ชั้นปีที่ 2–3) มีการจัดการเรียนการสอนในรูปแบบ Hybrid Problem-based Learning (Hybrid PBL) คือมีการเรียนการสอนแบบบรรยาย ประกอบกับการใช้โจทย์ปัญหาในกระบวนการกลุ่มย่อยที่อ้างอิงทางคลินิก และในระดับคลินิก (ชั้นปีที่ 4–6) มีการจัดการเรียนการสอนคล้ายคลึงกับสถาบันอื่น ๆ โดยเน้นการปฏิการทางคลินิกบนโรงพยาบาลธรรมศาสตร์เฉลิมพระเกียรติ
ประวัติ
มหาวิทยาลัยธรรมศาสตร์ มีนโยบายจัดตั้งคณะแพทยศาสตร์ ตั้งแต่ปี พ.ศ. 2522 โดยมีศ.ปรีดี พนมยงศ์ ดำรงตำแหน่งอธิการบดี โดยมีการจัดตั้งคณะกรรมการร่างโครงการจัดตั้งขึ้นชุดหนึ่ง และได้ดำเนินการอย่างจริงจังในสมัย ศาสตราจารย์คุณหญิงนงเยาว์ ชัยเสรี ดำรงตำแหน่งอธิการบดี โดยสภามหาวิทยาลัยธรรมศาสตร์ ในการประชุมครั้งที่ 8/2526 ได้ให้ความเห็นชอบเกี่ยวกับนโยบายทางวิชาการของมหาวิทยาลัยธรรมศาสตร์ ในการที่จะส่งเสริมและสนับสนุนการศึกษาทางวิทยาศาสตร์การแพทย์ประยุกต์ โดยเฉพาะการผลิตบัณฑิตแพทย์ และมอบหมายให้อธิการบดีดำเนินการตามนโยบาย
การดำเนินการจัดตั้งคณะแพทยศาสตร์ ได้ดำเนินการต่อมาอย่างต่อเนื่อง จนกระทั่งสภาพัฒนาเศรษฐกิจและสังคมแห่งชาติ เห็นชอบด้วยตามหนังสือของสำนักเลขาธิการคณะรัฐมนตรี ที่ นร.0203/126 ลงวันที่ 30 พฤศจิกายน พ.ศ. 2529 ซึ่งอธิการบดีได้พบปลัดทบวงมหาวิทยาลัย ขอดำเนินการโรงพยาบาลให้ครบ 1 ปีก่อน เพื่อเป็นพื้นฐานของคณะแพทยศาสตร์ แล้วจึงจะดำเนินการเรื่องคณะแพทยศาสตร์ โดยมีการสานต่อในสมัย ศาสตราจารย์เกริกเกียรติ พิพัฒน์เสรีธรรม ดำรงตำแหน่งอธิการบดีในปี พ.ศ. 2531 ในการดำเนินการได้มีการประสานกับกระทรวงสาธารณสุข เพื่อหาแนวทางร่วมกันในการผลิตบัณฑิตแพทย์พึงประสงค์ อันสอดคล้องกับนโยบายผู้บริหารมหาวิทยาลัย และนโยบายของทบวงมหาวิทยาลัย ซึ่งสภามหาวิทยาลัยได้พิจารณาอนุมัติโครงการจัดตั้งคณะแพทยศาสตร์ ในเดือนสิงหาคม พ.ศ. 2531 คณะรัฐมนตรีมีมติให้จัดตั้งคณะแพทยศาสตร์ขึ้นในมหาวิทยาลัยธรรมศาสตร์ เมื่อวันที่ 30 มกราคม พ.ศ. 2533
พระบาทสมเด็จพระเจ้าอยู่หัวฯ ทรงลงพระปรมาภิไธยในพระราชกฤษฎีกา การจัดตั้งคณะแพทยศาสตร์ มหาวิทยาลัยธรรมศาสตร์ เมื่อวันที่ 19 มีนาคม พ.ศ. 2533 มีผลใช้บังคับในวันถัดมา คณะแพทยศาสตร์ มหาวิทยาลัยธรรมศาสตร์ เป็นคณะแพทย์อันดับที่ 9 ของประเทศไทย มีการแบ่งส่วนราชการของคณะแพทยศาสตร์ เป็น 4 ส่วน คือ สำนักงานเลขานุการสถานวิทยาศาสตร์พรีคลินิก สถานวิทยาศาสตร์คลินิก และโรงพยาบาลธรรมศาสตร์เฉลิมพระเกียรติ
รายนามผู้บริหาร
รายนามผู้บริหารชุดปัจจุบัน
หลักสูตรการศึกษา
คณะแพทยศาสตร์ มหาวิทยาลัยธรรมศาสตร์ เปิดการเรียนการสอนครอบคลุมทุกสาขาวิชาของแพทยศาสตร์และวิทยาศาสตร์การแพทย์ เปิดสอนในหลักสูตรดังต่อไปนี้
ด้านการเรียนการสอน
คณะแพทยศาสตร์ มหาวิทยาลัยธรรมศาสตร์ มีอาคารหลักคือ "อาคารคุณากร" (รับพระราชทานนามจากสมเด็จพระเทพรัตนราชสุดาสยามบรมราชกุมารีฯ) ความสูง 9 ชั้น โดยในปัจจุบันอาคารดังกล่าวเป็นสถานที่ติดต่อราชการ ที่ทำการสถานและสาขาวิชา และห้องประชุมต่าง ๆ ดังนี้ <P>ชั้น 1 : ประชาสัมพันธ์, ลานอเนกประสงค์, สำนักงานคณะกรรมการนักศึกษา คณะแพทยศาสตร์ (กนพ.), ศูนย์หนังสือ มหาวิทยาลัยธรรมศาสตร์ สาขาคณะแพทยศาสตร์, ร้านถ่ายเอกสาร, สหกรณ์ออมทรัพย์มหาวิทยาลัยธรรมศาสตร์ สาขาศูนย์สุขศาสตร์, สมาคมศิษย์เก่าคณะแพทยศาสตร์, ห้องสมุดคณะแพทยศาสตร์ (Self Directed Learning; SDL) <P>ชั้น 2 : ห้องประชุมแพทย์โดม 1 (ห้องประชุมทางไกลแพทย์โดม), ห้องประชุมแพทย์โดม 2 และ 3, สำนักงานคณบดี, สำนักงานเลขนุการคณะ, พระสาทิสลักษณ์สมเด็จพระมหิตลาธิเบศร์ อดุลยเดชวิกรม พระบรมราชชนก (ลานพระบิดา) <P>ชั้น 3 : งานบริการการศึกษา, กลุ่มห้องบรรยาย, ห้องปฏิบัติการสถานวิทยาศาสตร์พรีคลินิก, หน่วยส่งเสริมการวิจัย <P>ชั้น 4 : สถานวิทยาศาสตร์พรีคลินิก, ห้องประชุมสโมสรคณะแพทยศาสตร์, ห้องเรียนกลุ่มย่อย, ห้องบรรยาย, ชุมนุมและนันทนาการ, สำนักงานสาขาแพทย์แผนไทยประยุกต์ <P>ชั้น 5 : ห้องพักอาจารย์สถานวิทยาศาสตร์พรีคลินิก, ห้องเรียนกลุ่มย่อย <P>ชั้น 6 และ 7 : ศูนย์การเรียนรู้ด้วยตัวเอง (Self–directed Learning : SDL), งานเทคโนโลยีทางการศึกษา <P>ชั้น 8 : สถานวิทยาศาสตร์เวชศาสตร์ชุมชนและเวชศาสตร์ครอบครัว <P>ชั้น 9 : สำนักงานสาขากายวิภาคศาสตร์, ห้องปฏิบัติการจุลกายวิภาคศาสตร์, ห้องปฏิบัติการมหกายวิภาคศาสตร์, ห้องประชุมแพทย์โดมชั้น 9 <P>ในปีการศึกษา 2552 คณะแพทยศาสตร์ มหาวิทยาลัยธรรมศาสตร์ มีนโยบายขยายพื้นที่ทำการของคณะเพื่อรองรับการเรียนการสอนตามหลักสูตรปีพุทธศักราช 2552 ที่มีการขยายจำนวนรับนักศึกษาแพทย์ตั้งแต่ปีการศึกษา 2552 เป็นต้นไป จึงได้มีการต่อเติมอาคารราชสุดา ชั้น 3–8 (โครงการก่อสร้างอาคารราชสุดาในระยะที่ 2) โดยมีการสร้างห้องบรรยายขนาดใหญ่ อีกทั้งยังได้ย้ายสำนักงานสาขากายวิภาคศาสตร์, ห้องปฏิบัติการจุลกายวิภาคศาสตร์ และห้องปฏิบัติการมหกายวิภาคศาสตร์ มายังอาคารราชสุดา เพื่อความคล่องตัวของการจัดการเรียนการสอน
ด้านสวัสดิการ
เนื่องจากจำนวนผู้ที่เข้าพักอาศัยในหอพักแพทย์และพยาบาล โรงพยาบาลธรรมศาสตร์เฉลิมพระเกียรติ มีจำนวนเพิ่มขึ้นอย่างรวดเร็ว ทำให้ไม่สามารถรองรับนักศึกษาแพทย์ทั้งหมดได้ ในปีการศึกษา 2552 คณะแพทยศาสตร์ มหาวิทยาลัยธรรมศาสตร์ จึงมีโครงการก่อสร้างอาคารหอพักสำหรับนักศึกษาแพทย์โดยเฉพาะ และทั้งนี้ยังมีการสร้างศูนย์กีฬาคณะแพทยศาสตร์ เพื่อให้นักศึกษาแพทย์ได้มีสถานที่สำหรับการสร้างเสริมสุขภาพ ตามลักษณะพึงประสงค์ของบัณฑิตแพทย์ธรรมศาสตร์ ข้อที่ 9 ในหัวข้อ "ดำรงชีวิตอย่างมีคุณภาพ"
หน่วยงานสนับสนุนการศึกษา
== การเดินทาง ==
วัดโนนกุ่ม (อำเภอสีคิ้ว)
วัดโนนกุ่ม เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลมิตรภาพ อำเภอสีคิ้ว จังหวัดนครราชสีมา
วัดโนนกุ่มสร้างโดยชาวยวนพุงดำในช่วงรัตนโกสินทร์ตอนต้น ตั้งวัดเมื่อ พ.ศ. 2456 ได้รับพระราชทานวิสุงคามสีมาเมื่อ พ.ศ. 2465 ภายในวัดยังมีโรงเรียนพระปริยัติธรรมแผนกธรรม
วัดมีโบราณสถานที่ได้รับประกาศขึ้นทะเบียนเป็นโบราณสถานคือ อุโบสถ กำหนดเขตที่ดินโบราณสถาน โดยมีพื้นที่โบราณสถานประมาณ 1 ไร่ 2 งาน 99 ตารางวา โดยประกาศในราชกิจจานุเบกษา ฉบับประกาศทั่วไป เล่ม113 ตอนพิเศษ 50 ง ลงวันที่ 18 ธันวาคม พ.ศ. 2539 เป็นอุโบสถก่ออิฐถือปูนขนาดเล็ก ผังรูปสี่เหลี่ยมผืนผ้า หันหน้าไปทางทิศตะวันออก ช่องประตูและหน้าต่างทำเป็นวงโค้ง บานประตูหน้าต่างทำด้วยไม้ หน้าอุโบสถมีใบเสมาหินทรายขนาดเล็ก รอบอุโบสถมีลูกนิมิตโผล่ขึ้นมาให้เห็นครึ่งลูก
หอคอยแห่งลอนดอน
หอคอยแห่งลอนดอน (Tower of London) เป็นพระราชวังหลวงและป้อมปราการตั้งอยู่บนฝั่งแม่น้ำเทมส์ในกรุงลอนดอนในอังกฤษ เป็นพระราชวังที่เดิมสร้างโดยพระเจ้าวิลเลียมที่ 1 แห่งอังกฤษ เมื่อปี ค.ศ. 1078 เป็นสถาปัตยกรรมแบบโรมาเนสก์ พระราชวังเป็นรู้จักกันในนามว่า “หอคอยแห่งลอนดอน” หรือ “หอ” ในประวัติศาสตร์ ตัวปราสาทตั้งอยู่ภายในโบโรแห่งทาวเวอร์แฮมเล็ทส์และแยกจากด้านตะวันออกของนครหลวงลอนดอน (City of London) ด้วยลานโล่งที่เรียกว่าเนินหอคอยแห่งลอนดอน หรือ “ทาวเวอร์ฮิล” (Tower Hill)
หอคอยแห่งลอนดอนมักจะรู้จักกันในการเกี่ยวข้องกับหอขาว (White Tower) ซึ่งแต่เดิมเป็นหอสีขาวที่สร้างโดยพระเจ้าวิลเลียมที่ 1 แห่งอังกฤษในปี ค.ศ. 1078 แต่กลุ่มสิ่งก่อสร้างทั้งหมดของหอคอยแห่งลอนดอนตั้งอยู่รอบวงแหวนสองวงภายในกำแพงและคูป้องกันปราสาท
ตัวหอคอยใช้เป็นป้อม พระราชวังของพระมหากษัตริย์ และที่จำขังโดยเฉพาะสำหรับนักโทษที่มียศศักดิ์สูงเช่นพระราชินีนาถอลิซาเบธที่ 1 ก็เคยทรงถูกจำขังในหอคอยโดยพระราชินีนาถแมรี และยังเป็นที่สำหรับประหารชีวิตและทรมาน คลังเก็บอาวุธ ท้องพระคลัง สวนสัตว์ โรงกษาปณ์หลวง หอเก็บเอกสาร หอดูดาว และตั้งแต่ปี ค.ศ. 1303 เป็นที่เก็บรักษามงกุฏและเครื่องราชาภิเษกของสหราชอาณาจักร
ประวัติ
หอคอยแห่งลอนดอนก่อตั้งโดยพระเจ้าวิลเลียมที่ 1 แห่งอังกฤษในปี ค.ศ. 1078 เมื่อมีพระราชโองการให้สร้างหอขาวภายในกำแพงเมืองด้านตะวันออกเฉียงใต้บนฝั่งแม่น้ำเทมส์ การสร้างหอเป็นทั้งการป้องกันการโจมตีของชาวเมืองที่ต้อต้านชาวนอร์มันและการป้องกันลอนดอนจากการรุกรานของข้าศึกจากภายนอก พระเจ้าวิลเลียมทรงสั่งให้ใช้หินจากแคนในฝรั่งเศสสร้างและทรงแต่งตั้งกันดัลฟบาทหลวงแห่งรอเชสเตอร์เป็นสถาปนิก
ในคริสต์ศตวรรษที่ 12 พระเจ้าริชาร์ดใจสิงห์ ทรงสร้างกำแพงรอบหอขาวและเริ่มการขุดคูรอบปราสาทโดยใช้น้ำจากแม่น้ำเทมส์แต่ไม่สำเร็จจนกระทั่งในรัชสมัยของพระเจ้าเฮนรีที่ 3 ในคริสต์ศตวรรษที่ 13 โดยทรงจ้างสถาปนิกชาวดัตช์ผู้เชื่ยวชาญในการขุดคู นอกจากนั้นก็ยังทรงเสริมสร้างกำแพงให้แข็งแรงขึ้นและทรงทำให้หอคอยเป็นที่ประทับสำคัญโดยทรงสร้างพระราชวังแบบที่อยู่อาศัย (palatial buildings) ภายในกำแพงหอคอย การเสริมสร้างเสร็จสิ้นในระหว่างปี ค.ศ. 1275 ถึงปี ค.ศ. 1285 โดยพระเจ้าเอ็ดเวิร์ดที่ 1 ผู้ทรงสร้างกำแพงรอบนอกและสร้างกำแพงรอบในเสร็จ ทำให้เป็นกำแพงสองชั้น และทรงถมคูเดิมและขุดคูใหม่รอบกำแพงรอบนอก หอคอยแห่งลอนดอนใช้เป็นพระราชฐานมาจนถึงพระเจ้าชาร์ลส์ที่ 1 เมื่อโอลิเวอร์ ครอมเวลล์สั่งให้รื้อส่วนที่เป็นพระราชวังทิ้ง
แคว้นเอมีเลีย-โรมัญญา
เอมีเลีย-โรมัญญา (Emilia-Romagna) เป็นแคว้นหนึ่งทางตอนเหนือของประเทศอิตาลี มีเนื้อที่ทั้งหมด 22,446 ตารางกิโลเมตร มีประชากรประมาณ 4.4 ล้านคน เมืองหลักของแคว้นคือโบโลญญา
เอมีเลีย-โรมัญญาเป็นหนึ่งในภูมิภาคที่มั่งคั่งที่สุดและได้รับการพัฒนามากที่สุดในยุโรป โดยมีผลิตภัณฑ์มวลรวมภายในประเทศต่อหัวประชากรสูงเป็นอันดับที่ 3 ในอิตาลี โบโลญญาเป็นหนึ่งในเมืองที่มีบริการทางสังคมขั้นสูงและดัชนีคุณภาพชีวิตสูงที่สุดในประเทศ แคว้นนี้ยังเป็นศูนย์กลางทางวัฒนธรรมและการท่องเที่ยว โดยเป็นที่ตั้งของมหาวิทยาลัยโบโลญญาซึ่งเป็นมหาวิทยาลัยที่เก่าแก่ที่สุดในโลก เป็นที่ตั้งของเมืองสมัยโรมาเนสก์และสมัยฟื้นฟูศิลปวิทยา (เช่น โมเดนา, ปาร์มา, แฟร์รารา) เป็นศูนย์รวมอาหารและการผลิตรถยนต์ (ที่ตั้งของบริษัทรถยนต์ต่าง ๆ เช่น เฟอร์รารี่, ลัมโบร์กีนี, มาเซราตี, ปากานี, ดูคาติ) และมีสถานพักตากอากาศชายฝั่งยอดนิยม เช่น แชร์เวีย, เชเซนาตีโค, รีมีนี, ริชโชเน เป็นต้น
ที่ตั้ง
แคว้นเอมีเลีย-โรมัญญาประกอบด้วยภูมิภาคทางประวัติศาสตร์สองภูมิภาค ได้แก่ เอมีเลียและโรมัญญา เนื้อที่เป็นรูปสามเหลี่ยม ด้านตะวันออกเป็นทะเลเอเดรียติก ทางด้านเหนือแม่น้ำโป และทางด้านใต้เป็นเทือกเขาแอเพนไนน์ ตรงกลางเป็นถนนเอมีเลียซึ่งสร้างมาตั้งแต่สมัยโรมันที่เริ่มตั้งแต่เมืองรีมีนีไปจนถึงเมืองเปียเชนซาที่สร้างเสร็จเมื่อ 187 ปึก่อนคริสต์ศักราช ตอนกลางของแคว้นเป็นที่ราบลุ่มแม่น้ำโป ด้านอื่นเป็นเนินและภูเขาที่กั้นระหว่างตอสคานาและเอมีเลีย
เน็กซัส 7 (รุ่นปี พ.ศ. 2555)
เน็กซัส 7 (Nexus 7) เป็นแท็บเล็ตคอมพิวเตอร์ ได้รับการออกแบบและวางขายโดยกูเกิล ร่วมกับเอซุส โดยเป็นแท็บเล็ตเครื่องแรกในรุ่นของกูเกิล เน็กซัส ซึ่งเป็นตระกูลของรุ่นที่ใช้ระบบปฏิบัติการแอนดรอยด์ และจะใช้ระบบที่จะไม่ได้รับการปรับแต่งใด ๆ จากผู้ผลิต เน็กซัส 7 นั้นมีหน้าจอกว้าง 7 นิ้ว วัดตามแนวทแยง, ใช้หน่วยประมวลผล อินวิเดีย เทกรา 3 ควอดคอร์, แรม 1 จิกะไบต์ และ หน่วยความจำภายใน 8, 16 หรือ 32 จิกะไบต์ รวมไปถึงระบบไวไฟ และการเชื่อมต่อเอ็นเอฟซี โดยมีแหล่งรวบรวมความบันเทิงและโปรแกรมบน กูเกิล เพลย์ ซึ่งมีทั้งโปรแกรมประยุกต์, หนังสืออิเล็กทรอนิกส์, รายการโทรทัศน์, ภาพยนตร์ (Play Movies), เกม (Play Game) และเพลง (Play Music) ปัจจุบันในประเทศไทย(พ.ศ. 2557)สามารถใช้บริการหนังสืออิเล็กทรอนิกส์,ภาพยนตร์และเกมได้แล้ว ยกเว้นแต่รายการโทรทัศน์และเพลงเท่านั้น แท็บเล็ตเน็กซัส 7 เป็นอุปกรณ์รุ่นแรกที่ออกวางขายพร้อมกับระบบปฏิบัติการแอนดรอยด์ 4.1 ที่มีชื่อว่า "เจลลีบีน"
งานออกแบบเน็กซัส 7 เริ่มต้นเมื่อเดือนมกราคม พ.ศ. 2555 หลังจากการประชุมระหว่างผู้บริหารของบริษัทกูเกิล และเอซุส ในงานอินเตอร์เนชันแนลซีอีเอส (International CES) โดยรูปแบบและดีไซน์นั้นจะคล้ายกับแท็บเล็ตเอซุส อีแพด มีโม เอ็มอี370ที (Eee Pad MeMO ME370T) ที่เปิดตัวในที่ประชุม ตามแผนจะมีการพัฒนาและผลิตภายใน 4 เดือน และจะกำหนดราคาอยู่ที่ 199 ดอลลาร์สหรัฐ ซึ่งการผลิตเน็กซัส 7 นั้นเริ่มต้นขึ้นในเดือนพฤษภาคม พ.ศ. 2555 และเปิดตัวในงานกูเกิลไอโอ ซึ่งเป็นงานนัดพบและประชุมนักพัฒนาประจำปีของกูเกิล ต่อมาในวันที่ 27 มิถุนายน พ.ศ. 2555 ได้มีการเปิดให้สั่งซื้อล่วงหน้าผ่านกูเกิล เพลย์ และวางขายในช่วงกลางเดือนกรกฎาคม ในประเทศออสเตรเลีย, ประเทศแคนาดา, สหรัฐอเมริกา และสหราชอาณาจักร และวางขายเดือนสิงหาคมในประเทศฝรั่งเศส, ประเทศเยอรมนี และประเทศสเปน ต่อมาในเดือนตุลาคม กูเกิลได้เพิ่มรุ่น 32 จิกะไบต์ที่รองรับเพียงวายฟาย และรุ่นรองรับ 3 จี เอชเอสพีเอ+
เน็กซัส 7 ได้รับการวิจารณ์ในเชิงบวกจากนักวิจารณ์ทางด้านเทคโนโลยี ในเรื่องของฮาร์ดแวร์ที่มีคุณภาพและมีประสิทธิภาพเมื่อเปรียบเทียบกับเรื่องของราคาที่มีความคุ้มค่า  ส่วนด้านตรงข้ามก็มีทั้งการที่ไม่สามารถเชื่อมต่อเครือข่ายได้ และการที่ไม่สามารถเพิ่มหน่วยความจำภายนอกได้  หลังจากนั้น เอซุสได้ออกมาอธิบายว่า ได้ตัดสินใจละเว้นเรื่องกล้อง ให้เหลือเพียงกล้องหน้าที่มีความละเอียดน้อยสำหรับเพียงสนทนาผ่านวิดีโอ ส่วนกล้องหลังนั้นจะไม่มีในรุ่นนี้ เน็กซัส 7 ได้รับความสำเร็จในระดับหนึ่ง ด้วยยอดขาย 4.5–4.6 ล้านเครื่องในปี พ.ศ. 2555 และได้รับ 2 รางวัลจาก นิตยสารที 3 (T3) ในปี พ.ศ. 2555 โดยได้รับรางวัล "อุปกรณ์ยอดเยี่ยมแห่งปี" (Gadget of the Year) และ "แท็บเล็ตยอดเยี่ยมแห่งปี" (Tablet of the Year) และรางวัล "โทรศัพท์มือถือและแท็บเล็ตยอดเยี่ยมแห่งปี" ในงานโมบายล์เวิลด์คองเกรส ปี พ.ศ. 2556 เน็กซัส 7 นั้นมีลักษณะคล้ายกับ แอมะซอน คินเดิลไฟร์, บารนส์แอนด์โนเบิล นูกแท็บเล็ต และแอปเปิล
การพัฒนา
ในการสัมภาษณ์เมื่อเดือนธันวาคม พ.ศ. 2554 เอริก ชมิดต์ ประธานบริหารบริษัทกูเกิล ได้ยืนยันว่ากูเกิลได้ออกแบบแท็บเล็ตรุ่นใหม่และจะเปิดตัวในเวลา 6 เดือน เป็นคำยืนยันระหว่างการสัมภาษณ์กับ กอร์เรียเรเดลลาเซรา (Corriere della Sera) หนังสือพิมพ์ในประเทศอิตาลี ชมิดต์ได้ระบุอีกว่ากูเกิลจะทำการแข่งขันกับ แอปเปิล บริษัทผู้ผลิตไอแพด มากขึ้น แต่เขาไม่ได้ระบุว่าเป็นแท็บเล็ตประเภทใด แต่สื่อต่าง ๆ นานาคิดว่าน่าจะเป็นอุปกรณ์เน็กซัส
ตามที่ เบนจามิน เยห์ ประธานฝ่ายการตลาดในสหราชอาณาจักรและกลุ่มนอร์ดิกของบริษัทเอซุส ได้คิดริเริ่มเน็กซัส 7 ในงานอินเตอร์เนชันแนลซีอีเอส (International CES) ใน ลาสเวกัส เมื่อเดือนมกราคม พ.ศ. 2555 ในการประชุมระหว่างเอซุสและกูเกิล ซึ่งเอซุสเป็นผู้ผลิตอุปกรณ์อยู่แล้ว โดยต้องตั้งราคาไว้ว่าจะต้องขายให้ได้ในราคา 200 ดอลลาร์สหรัฐ และจะต้อง "เร็ว, ถูก และดี" (fast, cheap and good) ตามแนวคิด "การบริหารจัดการงานแบบสามเหลี่ยม" (project management triangle) นั้นสามารถทำให้คุณสมบัติที่กำหนดขึ้นมานี้เกิดขึ้นได้จริง ต่อมา จอนนีย์ ชีห์ ประธานของบริษัทเอซุสได้กล่าวว่า "กูเกิลต้องการปริมาณที่มาก และวิศวกรของเราบอกว่าเป็นการทำงานที่ทรมานเกินไป"
สำหรับการดำเนินการพัฒนางาน เอซุสได้ตั้ง "โปรเจกต์ เอ-ทีม" (Project A-Team) ขึ้นมา โดยจะส่งทีมงานออกแบบนี้ไปยังกูเกิลเพล็กซ์ ซึ่งเป็นสำนักงานใหญ่ของกูเกิลในเมาท์เทนวิว รัฐแคลิฟอร์เนีย ในขณะที่กูเกิลก็ได้ส่งวิศวกร 7 คนไปยังสำนักงานใหญ่ของเอซุส โดยจะมีพนักงานที่จะทำงานใกล้กับสำนักงานของกูเกิล และอนุญาตสำหรับการทำงานตลอด 24 ชม. แต่ ชีห์ ต้องการที่จะเพิ่มพนักงานอีก 40 คนเพื่อพบกับกูเกิลตามที่เรียกร้องมา การออกแบบเน็กซัส 7 นั้นอยู่บนพื้นฐานของแท็บเล็ต และเอซุสได้เปิดตัวรูปแบบในงานอินเตอร์เนชันแนลซีอีเอส ซึ่งการออกแบบ เอซุส อีแพด มีโม เอ็มอี 370 ที (Eee Pad MeMO ME370T) ตัวแทนของเอซุสได้อธิบายว่า "การออกแบบอี370ทีนั้น เป็นพื้นฐานการออกแบบเพื่อตอบสนองตัวเลือกและความต้องการในราคาเพียง 199 ดอลลาร์สหรัฐ" และได้เปลี่ยนแผงวงจรหลักใหม่, ชิพตัวใหม่, หน้าจอใหม่ และวัสดุที่ใช้หุ้มด้านหลังเครื่อง เน็กซัส 7 นั้นออกแบบเสร็จอย่างรวดเร็วภายใน 4 เดือน และได้เริ่มการผลิตในเดือนพฤษภาคม พ.ศ. 2555
การวิเคราะห์ของบริษัทไอเอชเอส (IHS Inc.) คาดว่าเน็กซัส 7 รุ่นความจุ 16 จิกะไบต์ จะวางขายในราคา 159.25 ดอลลาร์สหรัฐ ซึ่งจะแพงกว่าคินเดิลไฟร์ 19 ดอลลาร์สหรัฐ เน็กซัส 7 ที่จะเปิดตัวและวางขายในราคาที่สูงกว่า ซึ่งได้รับการสันนิษฐานว่าจะมีคุณภาพของหน้าจอที่ดีกว่า, หน่วยประมวลผลควอดคอร์ (คินเดิลไฟร์ใช้หน่วยประมวลผลดูอัลคอร์), การเพิ่มกล้องถ่ายรูป และเนียร์ฟิลด์คอมมูนิเคชัน แอนดรูว์ ราสส์ไวเลอร์ นักวิเคราะห์อาวุโส คิดว่าการที่ เอชพี ทัชแพด มีราคาถูก จะช่วยให้ยอดขายของแท็บเล็ตต้นทุนต่ำนั้นสูงขึ้น เพราะราคาของชิ้นส่วนที่มีต้นทุนต่ำกว่าแท็บเล็ตที่มีราคาสูง และเขาได้ระบุอีกว่าทั้งคินเดิลไฟร์ และเน็กซัส 7 จะวางขายในราคาต่ำ และอัตราของกำไรที่ต่ำ เพื่อเพิ่มยอดขายที่มากขึ้น
เปิดตัวและวางขาย
เน็กซัส 7 ได้รับการเปิดตัวอย่างเป็นทางการในวันที่ 27 มิถุนายน พ.ศ. 2555 ในงานกูเกิล ไอโอ ซึ่งเป็นงานประชุมนักพัฒนาประจำปีของกูเกิล ที่มอสโคนเซนเตอร์ (Moscone Center) ในซานฟรานซิสโก และมีการเปิดให้สั่งจองล่วงหน้าในวันนั้น มาพร้อม แอนดรอยด์เวอร์ชันใหม่ 4.1 มีชื่อว่า "เจลลีบีน" ซึ่งเปิดตัวโดย ฮูโก แบร์รา หัวหน้าฝ่ายการจัดการผลิตภัณฑ์แอนดรอยด์ วันถัดมา ได้มีเน็กซัส 7 รุ่นพิเศษ โดยตัวเครื่องสีขาว ให้กับผู้เข้าร่วมประชุมงานกูเกิล ไอโอ พร้อมกับการเปิดตัว เน็กซัสคิว และ โครมบ็อกซ์ รวมไปถึงกาแลคซี เน็กซัส รุ่นที่ถูกติดตั้งเจลลีบีนมาจากโรงงาน แบร์รายืนยันว่าจะวางขายแท็บเล็ตรุ่นนี้ในราคา 199.99 ดอลลาร์สหรัฐ สำหรับรุ่น 8 จิกะไบต์ และผู้ที่ซื้อเน็กซัส 7 จะได้รับเครดิต 25 ดอลลาร์สหรัฐ สำหรับซื้อสินค้าในกูเกิล เพลย์ (ใช้ได้ถึงวันที่ 30 กันยายน) รวมไปถึงสามารถที่จะซื้อภาพยนตร์, อีบุ๊ก และนิตยสาร ด้วย เน็กซัส 7 นั้นถูกสื่อต่างๆคิดว่า จะเป็นแท็บเล็ตของกูเกิลที่จะนำมาแย่งยอดขายไอแพด ของแอปเปิล หุ้นของกูเกิลในตลาดหุ้นสหรัฐอเมริกาเพิ่มขึ้นร้อยละ 0.8 อยู่ที่ 569.37 ดอลลาร์สหรัฐ ในช่วงบ่ายวันนั้นทันที
ในงานเปิดตัว แบร์ราได้ยืนยันการวางขายในประเทศออสเตรเลีย, ประเทศแคนาดา, สหราชอาณาจักร และสหรัฐอเมริกา ก่อน และกูเกิลได้เริ่มทำการเปิดให้สั่งจองล่วงหน้าในประเทศออสเตรเลีย และสหรัฐอเมริกา ในวันที่ 13 กรกฎาคม พ.ศ. 2555 ส่วนการสั่งจองล่วงหน้าในประเทศแคนาดา และสหราชอาณาจักร มีขึ้นในวันที่ 17 กรกฎาคม ซึ่งเป็น 4 วันหลังจากในประเทศออสเตรเลีย และสหรัฐอเมริกาเปิดให้สั่งจองไปแล้ว ต่อมาได้วางขายในประเทศฝรั่งเศส, ประเทศเยอรมนี และประเทศสเปน ในวันที่ 27 สิงหาคม พ.ศ. 2555 และในประเทศญี่ปุ่น วันที่ 25 กันยายน พ.ศ. 2555 ต่อมาอีก 2 วัน ได้วางขายในประเทศเกาหลีใต้ และวางขายในประเทศอินเดีย วันที่ 7 พฤศจิกายน พ.ศ. 2555
ซอฟต์แวร์
อุปกรณ์เน็กซัสนั้นจะเป็นรุ่นเรือธงของอุปกรณ์ที่ใช้ระบบปฏิบัติการแอนดรอยด์และเป็นรุ่นแรกที่จะได้รับอัปเดตซอฟต์แวร์จากกูเกิล เน็กซัส 7 เปิดตัวพร้อมกับระบบปฏิบัติการแอนดรอยด์ 4.1 "เจลลีบีน" โดยเป็นรุ่นต่อจาก 4.0 "ไอศกรีมแซนด์วิช" ซึ่งเปลี่ยนแถบแจ้งเตือนแบบใหม่ รวมไปถึงกล้องถ่ายรูป และหน้าหลักใหม่ กูเกิลได้ทำการลดอาการช้าหรือกระตุกของระบบ ซึ่งมีมากกว่าไอโอเอสของแอปเปิล ให้น้อยลงกว่าเดิม และเพิ่มความไวของการสัมผัสให้ตอบสนองเร็วกว่าเดิม รวมไปถึงการเพิ่มฮาร์ดแวร์และซอฟต์แวร์ให้สามารถแสดงผล 60 ภาพต่อวินาที โดยการลดอาการช้านี้เรียกว่า "โปรเจกต์บัตเตอร์" (Project Butter)  เน็กซัส 7 เป็นอุปกรณ์เครื่องแรกที่ติดตั้ง กูเกิล โครม เป็นเว็บเบราว์เซอร์พื้นฐานของเครื่อง (อุปกรณ์แอนดรอยด์รุ่นก่อนจะใช้เบราว์เซอร์ในตัวเครื่องเป็นเบราว์เซอร์พื้นฐาน)
หนึ่งในคุณสมบัติที่มีประสิทธิภาพบนแอนดรอยด์รุ่น 4.1 "เจลลีบีน" คือกูเกิล นาว โดยเป็นซอฟต์แวร์ผู้ช่วยปัญญา ซึ่งมีความคล้ายคลึงกับซีรี ของแอปเปิล ตามที่กูเกิลได้ระบุไว้ว่า กูเกิล นาว นั้นจะแสดงในรูปแบบคล้ายกับบัตรที่จะตอบคำถามหรือช่วยเหลือผู้ใช้ ขึ้นอยู่กับพฤติกรรมการค้นหาของผู้ใช้ ซึ่งสามารถค้นหาได้ทั้งการจราจร, ผลกีฬา และสภาพอากาศ รวมไปถึงยังสามารถที่จะแปลภาษา และการให้ข้อมูลเกี่ยวกับสถานที่ใกล้เคียง และนิตยสารป็อปปูลาร์ไซเอนส์ (Popular Science) ได้ระบุว่ากูเกิล นาว เป็น "นวัตกรรมแห่งปี 2012"
ฮาร์ดแวร์และการออกแบบ
เน็กซัส 7 มีหน้าจอแอลซีดี ขนาด 7 นิ้ว ความละเอียด 1280×800 พิกเซล หรือประมาณ 216 พิกเซลต่อนิ้ว โดยเป็นจอไอพีเอส (IPS) ซึ่งสามารถมองเห็นได้ในมุมที่กว้างถึง 178° โดยที่สีของจอไม่เพี้ยน หรือแตกต่างไปจากความจริง แท็บเล็ตนี้มีน้ำหนักเบา และบาง ด้วยการออกแบบพิเศษที่เรียกว่า เอซุส ทรูวีวิด (Asus TruVivid) ซึ่งหน้าจอแอลซีดีจะเคลือบด้วยแก้วแผ่นเดียว แทนการเคลือบแบบดั้งเดิมที่จะประกอบด้วยแก้ว 4 ชิ้น (ประกอบด้วยชั้นคริสตัลเหลว 2 ชั้น ประกอบติดกัน, ชั้นจอสัมผัส และชั้นกระจกป้องกัน) โดยเอซุส ทรูวีวิด นั้น ทุกชิ้นจะรวมอยู่ในชั้นเดียวกัน และเคลือบโดยการหลอมละลายด้วยกาว โดยไม่มีอากาศภายใน แต่การผลิตจอประเภทนี้ มีขั้นตอนที่ค่อนข้างยากลำบาก ส่วนด้านนอกนั้นจะเคลือบด้วยกระจกคอร์นิง ฟิตกลาส
ส่วนการออกแบบแผงวงจรหลัก หรือมาเธอร์บอร์ดของเอซุส จะวางไว้บนตัวของลำโพง เพื่อให้แน่ใจว่าส่วนประกอบอื่น ๆ จะไม่ขวางลำโพง และมีผลต่อคุณภาพของเสียงที่ได้ รวมไปถึงการวางไมโครโฟน โดยออกแบบเพื่อไม่ให้ผู้ใช้อุดรูของไมโครโฟนขณะการคุยผ่านวิดีโอ และชองเสียบหูฟัง ที่ออกแบบให้อยู่ด้านล่างของตัวเครื่อง เพื่อที่จะไม่ให้สายหูฟังพาดผ่านจอ
เน็กซัส 7 ได้เปิดตัวครั้งแรกพร้อมกัน 2 รุ่น คือรุ่นความจุ 8 จิกะไบต์ ในราคา 199 ดอลลาร์สหรัฐ และรุ่น 16 จิกะไบต์ ในราคา 249 ดอลลาร์สหรัฐ ต่อมาในเดือนตุลาคม พ.ศ. 2555 ได้มีการเลิกวางขาย เน็กซัส 7 รุ่น 8 จิกะไบต์ และทำให้รุ่น 16 จิกะไบต์ ลดราคาเหลือ 199 ดอลลาร์สหรัฐ และเปิดตัวรุ่นใหม่ คือรุ่นความจุ 32 จิกะไบต์ ในราคา 249 ดอลลาร์สหรัฐ เน็กซัส 7 ที่มีต้นทุนต่ำและมีราคาถูก ทำให้แข่งขันกับคินเดิลไฟร์ ในราคาที่ใกล้เคียงกัน และมีราคาที่ถูกกว่าแท็บเล็ตราคาสูงอย่างไอแพด โดยไมค์ เรย์ฟีลด์ จากบริษัทเอ็นวีเดีย กล่าวว่า "ไม่เคยเห็นผู้ที่จะผลิตอุปกรณ์ที่น่าตื่นตาตื่นใจแบบนี้อย่างแท้จริง"
การวิพากษ์วิจารณ์
การต้อนรับและคำวิพากษณืวิจารณ์ของเน็กซัส 7 มีค่อนข้างมาก ส่วนใหญ่เป็นการแสดงความคิดเห็นเทคโนโลยีใหม่ที่มีประสิทธิภาพสูง คือเจลลีบีน และรวมไปถึงเอ็นเอฟซี ด้วย วอลเตอร์ มอสส์เบิร์ก นักข่าวจากเดอะวอลล์สตรีทเจอร์นัล, เดวิด โปค นักข่าวจากเดอะนิวยอร์กไทมส์ และ เทคครันช์ (TechCrunch) ได้ยอมรับว่ากูเกิล และเอซุส ออกแบบและผลิตคู่แข่งที่สำคัญของไอแพด โดยซีกเลอร์ นักข่าวจากเทคครันช์ ได้ระบุว่า "เน็กซัส 7 ของกูเกิล เป็นอุปกณณ์ที่ใช้ระบบปฏิบัติการแอนดรอยด์ที่อยากซื้อมาใช้ด้วยตนเอง" และแท็บเล็ตรุ่นนี้ได้รับคำชื่นชมเป็นอย่างมากจากหลาย ๆ เว็บไซต์ และจากหลายสื่อชั้นนำของทั่วโลก นาธาน โอลีวาเรซ-กีเลส นักข่าวจากไวร์ (Wired) ได้สรุปความคิดเห็นของเขาดังนี้ :
"นี่เป็นแท็บเล็ตแอนดรอยด์ที่คุ้มค่าแก่การรอคอย ความสวยงาม หน้าจอที่ละเอียด การออกแบบที่ดี และคุณภาพที่ยอดเยี่ยม รวมไปถึงเจลลีบีน ที่สร้างขึ้นมาสำหรับเน็กซัส 7 แท็บเล็ตควอดคอร์ ที่มีความเร็วเปรียบเสมือนรถปอร์เช่"
ตรงกันข้าม ในการวิจารณ์เรื่องการเพิ่มพื้นที่เก็บข้อมูลเพิ่มเติม รวมไปถึงเรื่องของการที่ไม่รองรับการใช้งานบนเครือข่ายโทรศัพท์ในรุ่นแรกที่เปิดตัว และความคมชัดของจอแสดงผลที่ต่ำกว่าที่คาดไว้ เช่นเดียวกับการวิจารณ์ในกรณีของกล้องด้านหลัง ต่อมา เอซุสได้ตอบคำวิพากษ์วิจารณ์ โดยอ้างว่า ทางบริษัทได้ละเว้นเรื่องกล้อง เพื่อการลดต้นทุนในการขายในราคาที่ถูกกว่า และการรายงานจากผู้ใช้ในเรื่องของการใช้บริการข้อมูลจำนวนมาก และเรื่องของคุณภาพหน้าจอ
นักวิจารณ์ได้ชมและยกย่องสำหรับการกำหนดราคาเมื่อเทียบกับคุณภาพของเน็กซัส 7 ทิม สตีเวนส์ นักข่าวจากเอ็นแกดเจ็ต ได้ระบุว่า "เน็กซัส 7 เป็นอุปกรณ์ที่น่าตื่นตาตื่นใจ และมีอะไรบางอย่างที่ทำให้มันขายได้ในจำนวนมาก" ความรู้สึกนี้คล้าย ๆ กับ เมลิสซา เพเรนสัน นักข่าวจากนิตยสารพีซีเวิลด์ ได้ให้ความคิดเห็นว่า "เน็กซัส 7 ไม่ใช่และไม่เหมือนกับแท็บเล็ตราคาแพง มันผลิตด้วยรูปลักษณ์ที่ดูดีและมีคุณภาพสูง" และโจชัว โทโพลสกี ได้ระบุว่า "เน็กซัส 7 ของกูเกิล ไม่เป็นเพียงแท็บเล็ตที่ดีเยี่ยมในช่วงราคา 200 ดอลลาร์สหรัฐ แต่เป็นแท็บเล็ตที่ยอดเยี่ยมที่สุดในขณะนี้"
การขายเชิงพาณิชย์
ในช่วงสัปดาห์หลังจากการเปิดตัวในงานกูเกิล ไอโอ กูเกิลได้สังเกตว่าเน็กซัส 7 "มีความต้องการทางการตลาดสูง" ส่งผลให้ร้านค้าปลีกได้ยกเลิกการสั่งจองล่วงหน้าสำหรับการซื้อแท็บเล็ตรุ่นนี้ หลังจากวันวางจำหน่ายในวันที่ 13 กรกฎาคม พ.ศ. 2555 ร้านค้าปลีกต่าง ๆ ได้ประกาศว่าพวกเขามีแท็บเล็ตที่เพียงพอต่อการวางขาย และกูเกิลได้ประหลาดใจว่า ความต้องการของรุ่น 16 จิกะไบต์นั้น มีมากจนต้องหยุดการสั่งซื้อผ่านกูเกิล เพลย์ หลังจากวางขายเน็กซัส 7 ไปได้ช่วงหนึ่ง ต่อมาในช่วงกลางเดือนสิงหาคม พ.ศ. 2555 บารนส์แอนด์โนเบิล ได้ประกาศลดราคา นูกแท็บเล็ต โดย ลดราคา นูกคัลเลอร์ และนูกแท็บเล็ต รุ่น 8 จิกะไบต์ รุ่นละ 20 ดอลลาร์สหรัฐ เหลือ 149 ดอลลาร์สหรัฐ และ 179 ดอลลาร์สหรัฐ ตามลำดับ ในขณะเดียวกันรุ่น 16 จิกะไบต์ ก็ถูกลดราคา 50 ดอลลาร์สหรัฐ จากราคาขาย 249 ดอลลาร์สหรัฐ
ตามรายงานของทอมส์ฮาร์ดแวร์ เว็บไซต์เกี่ยวกับอุปกรณ์เทคโนโลยี คาดว่าเน็กซัส 7 จะวางขายได้ 3–4 ล้านเครื่อง ภายในปี พ.ศ. 2555 ส่วนเอซุส ได้คาดหวังว่าจะสามารถขายเน็กซัส 7 ได้ 6 ล้านเครื่อง รวมไปถึงสื่ออื่น ๆ คาดว่าจะวางขายได้มากถึง 6–8 ล้านเครื่อง ก่อนสิ้นปี พ.ศ. 2555 และกูเกิลได้คาดว่าจะสามารถวางขายได้ 3 ล้านเครื่อง เป็นอย่างต่ำก่อนสิ้นปี พ.ศ. 2555 แต่สถาบันวิจัยฟอร์เรสเตอร์ ได้ประมาณการว่ากูเกิลจะสามารถขายได้ในจำนวนที่คาดหวังไว้คือ 3 ล้านเครื่อง ภายในช่วงกลางเดือนตุลาคม พ.ศ. 2555 เดวิด ชาง ประธานกรรมการฝ่ายการเงินของเอซุส ได้ระบุว่า ในเดือนตุลาคม ยอดขายของเน็กซัส 7 สามารถขายได้ประมาณ 1 ล้านเครื่องต่อเดือน ส่วนบริษัทในไต้หวัน ที่เกี่ยวข้องกับการผลิตของเน็กซัส 7 ได้คาดว่าจะสามารถขายได้ 5 ล้านเครื่อง ภายในสิ้นปี พ.ศ. 2555 ตามรายางนของคาร์โฟนแวร์เฮาส์ ระบุว่าเน็กซัส 7 เป็นแท็บเล็ตที่ใช้ระบบปฏิบัติการแอนดรอยด์ที่สามารถขายได้มากที่สุด จากร้านค้าปลีกในสหราชอาณาจักร กูเกิลนั้นไม่ได้เปิดเผยตัวเลขอย่างเป็นทางการ แต่เบเนดิกต์ อีแวนส์ นักวิเคราะห์การตลาดโทรศัพท์มือถือ ได้คาดว่าภายในปี พ.ศ. 2555 น่าจะขายได้ประมาณ 4.5–4.6 ล้านเครื่อง
จากช่วงวันหยุดเทศกาลปลายปี พ.ศ. 2555 โลคาไลติกส์ บริษัทวเคราะห์ทางด้านการตลาด ได้รายงานว่าเน็กซัส 7 มีส่วนแบ่งทางการตลาดสำหรับแท็บเล็ตแอนดรอยด์ร้อยละ 8 ซึ่งคิดจากการติดตั้งโปรแกรมบนอุปกรณ์ และสวนแบ่งทางการตลาดของแท็บเล็ตรุ่นอื่น ๆ คือคินเดิลไฟร์ (ร้อยละ 33), นูกแท็บเล็ต (ร้อยละ 10) และซัมซุง กาแลคซี แท็บ (ร้อยละ 9) การสำรวจซึ่งจัดทำโดย บีซีเอ็น (BCN) ในเดือนธันวาคม พ.ศ. 2555 ได้พบว่าเน็กซัส 7 มีส่วนแบ่งทางการตลาดมากที่สุดในประเทศญี่ปุ่น โดยอยู่ที่ร้อยละ 44.4 มากกว่าคู่แข่งอย่างไอแพด ที่มีส่วแบ่งทางการตลาดร้อยละ 40.1 ซึ่งสำรวจจากราคาและความเหมาะสมกับผู้บริโภค
เน็กซัส 7 รุ่นที่ 2 คาดว่าจะมีการเปิดตัวในเดือนกรกฎาคม พ.ศ. 2556
รางวัล
ในปี พ.ศ. 2555 เน็กซัส 7 ได้รางวัล "อุปกรณ์แห่งปี" (Gadget of the Year) จากนิตยสารที3 (T3) ชนะอุปกรณ์ที่เข้าชิงรางวัลคือแอปเปิล ไอโฟน 4เอส, โซนี่ เพลย์สเตชันวิต้า, ออนไลฟ์ และอื่น ๆ และยังได้รับรางวัล "แท็บเล็ตแห่งปี" (Tablet of the Year) จากงานเดียวกัน ชนะอุปกรณ์ที่เข้าชิงรางวัลคือแอปเปิล นิวไอแพด, โซนี่ แท็บเล็ตเอส, ซัมซุง กาแลคซี แท็บ 8.9 และอื่น ๆ ส่วนซีเน็ต (CNET) ได้กล่าวว่า เน็กซัส 7 เป็น 1 ใน 3 ของผลิตภัณฑ์เทคโนโลยีที่ดีที่สุด และ 1 ใน 4 เทคโนโลยีที่มีอิทธิพลมากที่สุดของปี พ.ศ. 2555 และในงาน โมบายล์เวิลด์คองเกรส ที่เมืองบาร์เซโลนา ประเทศสเปน เน็กซัส 7 ได้รับรางวัล "แท็บเล็ตและโทรศัพท์มือถือที่ดีที่สุด" (Best Mobile Tablet)
วัดพระธาตุดอยตุง
วัดพระมหาชินธาตุเจ้า (ดอยตุง) (ชื่อตามจารึกหินอ่อนที่กรอบประตูพระอุโบสถ) หรือเรียกโดยทั่วไปว่า วัดพระธาตุดอยตุง ตั้งอยู่บริเวณส่วนที่เรียกว่าหน้าอกของดอยนางนอน ตำบลห้วยไคร้ อำเภอแม่สาย จังหวัดเชียงราย ซึ่งเป็นถิ่นที่อยู่ของชาวเขา ซึ่งดอยตุงมีระยะทางห่างจากอำเภอเมืองเชียงรายประมาณ 46 กม. และมีพระธาตุดอยตุงประดิษฐานอยู่บนยอดดอย สามารถมองเห็นได้ในระยะไกลเนื่องจากพระธาตุดอยตุง ตั้งอยู่สูงกว่าระดับน้ำทะเลประมาณสองพันเมตร
ประวัติ
ตามตำนานสิงหนติโยนกและตำนานพระธาตุดอยทุงเมืองเชียงแสนกล่าวว่า พระพุทธเจ้าได้เสด็จมายังดอยดินแดง ประทับบนหินก้อนหนึ่งมีรูปทรงเหมือนมะนาวผ่าซีก และทำนายว่าที่นี่จะเป็นที่ประดิษฐานพระบรมสารีริกธาตุส่วนพระรากขวัญเบื้องซ้าย (กระดูกไหปลาร้า) และบอกพระอานนท์ว่า หลังพระองค์ปรินิพพาน ให้พระมหากัสสปะนำพระบรมสารีริกธาตุมาประดิษฐานที่นี่
พ.ศ. 1 สมัยพญาอชุตราช กษัตริย์ผู้ครองเมืองโยนกนครไชยบุรีราชธานีศรีช้างแส่นองค์ที่ 3 พระมหากัสสปะได้อัญเชิญโกศแก้วปัทมราช บรรจุพระบรมสารีริกธาตุส่วนพระรากขวัญเบื้องซ้าย (กระดูกไหปลาร้า) มายังเมืองโยนกนครไชยบุรีราชธานีศรีช้างแส่น แล้วบอกเรื่องราวที่พระพุทธเจ้าได้ทำนาย พญาอชุตราชยินดี จึงให้สร้างโกศเงิน โกศทองคำเข้าซ้อนโกศแก้วปัทมราช บูชาด้วยข้าวตอกดอกไม้ แล้วแห่ออกจากเมืองไปยังยอดดอยดินแดง พระมหากัสสปะตั้งโกศประดิษฐานพระบรมสารีริกธาตุบนหินที่พระพุทธเจ้าเคยประทับ แล้วอธิษฐานให้พระบรมสารีริกธาตุจมลงในหินประมาณ 8 ศอก พญาอชุตราชขอซื้อที่จากปู่เจ้าลาวจกและย่าเจ้า 1,000 คำ ด้านละ 3,000 วา และถวายครัวมิลักขุ 500 ครัวดูแลพระธาตุ พระมหากัสสปะได้ให้ทำตุง (ทุง) เสายาว 8,000 วา ตุงยาว 7,000 วา กว้าง 500 วา ปักบูชาพระธาตุ จึงเรียกว่า ดอยทุง (ดอยตุง) แต่นั้นมา
กัมมะโลฤๅษีได้มาอยู่อุปัฏฐากพระธาตุบริเวณดอยมุงเมือง ต่อมาแม่กวางตัวหนึ่งมาดื่มน้ำปัสสาวะพระฤๅษี ตั้งท้องเกิดลูกเป็นกุมารีน้อย กัมมะโลฤๅษีเก็บมาเลี้ยง ตั้งชื่อว่านางปทุมมาวติ เมื่ออายุได้ 16 ปี พญาอชุตราชได้มาสู่ขอนางไปเป็นมเหสีด้วยทองคำ 400,000 คำ กัมมะโลฤๅษีให้นำทองคำนั้นไปหล่อเป็นรูปกวางสมมุติเป็นแม่ให้นางปทุมมาวติกราบไหว้ทุกวัน
พ.ศ. 100 สมัยพระองค์มังรายนราช กษัตริย์ผู้ครองเมืองโยนกนครไชยบุรีราชธานีศรีช้างแส่นองค์ที่ 4 ตำนานสิงหนติโยนกว่า พระมหาวชิรโพธิเถระได้นำพระบรมสารีริกธาตุมาถวาย 150 องค์ ส่วนตำนานพระธาตุดอยทุงเมืองเชียงแสนว่า สุรเทโวฤๅษีได้นำพระบรมสารีริกธาตุมาถวาย 50 องค์ พระองค์มังรายนราชยินดี ให้ทำโกศเงิน โกศทองคำ โกศแก้วเข้าซ้อนกัน แล้วแห่ออกจากเมืองไปยังยอดดอยทุง (ดอยตุง) ตั้งโกศประดิษฐานพระบรมสารีริกธาตุบนหินที่ประดิษฐานพระบรมสารีริกธาตุสมัยพญาอชุตราช แล้วอธิษฐานให้พระบรมสารีริกธาตุจมลงในหินประมาณ 7 ศอก พระองค์มังรายนราชให้ก่อเจดีย์ครอบหินสูง 7 ศอก บุเงินจังโก ทองจังโก ประดับแก้ว 7 ประการ ฉลองพระธาตุ 3 เดือน แล้วซื้อครัวมิลักขุ 500 ครัวที่พญาอชุตราชเคยถวายมาถวายพระธาตุอีกครั้ง ปู่เจ้าลาวจกและย่าเจ้าได้อุปัฏฐากพระธาตุ ด้วยอานิสงค์จึงไปจุติเป็นเทวบุตรและเทวธิดาบนสวรรค์
พ.ศ. 219 สมัยพระองค์เพิง กษัตริย์ผู้ครองเมืองโยนกนครไชยบุรีราชธานีศรีช้างแส่นองค์ที่ 8 พระมหารักขิตเถระได้นำพระบรมสารีริกธาตุมา 9 องค์ พระองค์เพิงให้ทำโกศเงิน โกศทองคำ โกศแก้วเข้าซ้อนกัน แบ่งเป็น 3 ส่วน ส่วนหนึ่งบรรจุที่ดอยโยนกปัพพตะ ส่วนหนึ่งบรรจุที่พระธาตุดอยทุง (ดอยตุง) ส่วนหนึ่งบรรจุที่พูกวาวหัวเวียงไชยนารายณ์เมืองมูล แต่เนื่องจากไม่สามารถประดิษฐานในหินที่เดียวกับที่เคยฝังพระบรมสารีริกธาตุได้ เพราะมีการสร้างเจดีย์ครอบทับแล้ว จึงสร้างเจดีย์อีกองค์ทางทิศตะวันออกของเจดีย์องค์เดิม เพื่อบรรจุพระบรมสารีริกธาตุในครั้งนี้ แล้วเสร็จเมื่อ พ.ศ. 221 ฉลองพร้อมกันทุกแห่ง ทำให้พระธาตุดอยทุง (ดอยตุง) มีเจดีย์ 2 องค์
พ.ศ. 270 สุรเทพาฤๅษีได้มาอุปัฏฐากพระธาตุดอยทุง (ดอยตุง) สร้างศาลาอยู่ที่ทางทิศตะวันตก ได้นำพระบรมสารีริกธาตุ 15 องค์มาอธิษฐานให้พระบรมสารีริกธาตุจมลงในหินรูปร่างเหมือนช้างมูบ (ช้างหมอบ) ประมาณ 5 ศอก แล้วก่อเจดีย์บนหินสูง 7 ศอก สุรเทพาฤๅษีอยู่รักษาอุปัฏฐากพระธาตุ 100 ปีก็จุติยังพรหมโลก คนทั้งหลายเรียกพระธาตุช้างมูบ พ.ศ. 300 กัมปติสโลเทวบุตรได้นำต้นนิโครธจากเมืองกุสินารามาปลูกทางทิศเหนือของพระธาตุช้างมูบ สูง 7 ศอก มีกิ่งก้านสาขา 4 กิ่ง
แต่อย่างไรก็ตาม ในปัจจุบันยังไม่ค้นพบหลักฐานที่เก่าถึงยุคสมัยโยนกนครตามที่ตำนานอ้างไว้
สมัยพญามังราย ได้เสด็จขึ้นมาไหว้พระธาตุ และให้เวนทานครัวมิลักขุ 500 ครัวไว้อุปัฏฐากดูแลรักษาพระธาตุ
สมัยพญาไชยสงคราม ได้เสด็จขึ้นมาไหว้พระธาตุ และให้เวนทานครัวมิลักขุ 500 ครัวไว้อุปัฏฐากดูแลรักษาพระธาตุ พร้อมถวายที่ดินด้านละ 3,000 วา
สมัยพญากือนา ได้เสด็จขึ้นมาไหว้พระธาตุ และให้เวนทานครัวมิลักขุ 500 ครัวไว้อุปัฏฐากดูแลรักษาพระธาตุ พร้อมถวายที่ดินด้านละ 3,000 วา
สมัยพระเจ้าติโลกราช ได้เสด็จขึ้นมาไหว้พระธาตุ โปรดฯ ให้ทำเอกสารคัมภีร์เกี่ยวกับบริเวณที่พระธาตุประดิษฐานอยู่ เพื่อ “ตั้งตำนาน” ของพระธาตุ และให้ทำตราหลาบเงินเพื่อเวนทานครัวมิลักขุ 500 ครัวไว้อุปัฏฐากดูแลรักษาพระธาตุ พร้อมถวายที่ดินด้านละ 3,000 วาเช่นเดิม
สมัยพญายอดเชียงราย เชียงใหม่เกิดฝนแล้ง พระราชมารดาจึงถามพลพวกดาบเชียงแสนว่าเมืองเชียงแสนแล้งหรือไม่ พลพวกดาบทูลว่าเมืองเชียงแสนยังฝนตกบริบูรณ์ เพราะมีการสรงน้ำพระธาตุดอยทุง (ดอยตุง) ทำให้เกิดฝนตกลงมา พระราชมารดากับพญายอดเชียงรายจึงปลงพระราชอาชญาให้นำน้ำ 7 รินมาอบด้วยมธุรสต่างๆ ใส่ในไหจีนพร้อมเครื่องสักการะบูชา 2 ไห นำไปสรงน้ำพระธาตุดอยทุงในเดือน 8 เพ็ง (เหนือ) ทำให้เกิดฝนตกทั่วเมืองเชียงใหม่ พญายอดเชียงรายจึงให้ทำตราหลาบเงินเพื่อเวนทานครัวมิลักขุ 500 ครัวไว้อุปัฏฐากดูแลรักษาพระธาตุ พร้อมถวายที่ดินด้านละ 3,000 วาเช่นเดิม พระราชมารดาให้ทานกลอง 1 พร้อมเครื่องบูชากหาปณะพันหนึ่ง
สมัยพญาแก้ว เสด็จมาบำเพ็ญทานศีลในเมืองเชียงแสน พวกน้อยปากเชียงได้นำตำนานวัดดอยทุงและบรรณาการเข้ากราบทูลไหว้สาพญาแก้ว พญาแก้วให้ทำโกศทองคำน้ำหนักพันหนึ่งกับทองคำพันหนึ่งและเครื่องบูชาถวายพระธาตุ พร้อมเวนทานครัวมิลักขุ 500 ครัวไว้อุปัฏฐากดูแลรักษาพระธาตุ ถวายที่ดินด้านละ 3,000 วา
พ.ศ. 2122 นรธามังช่อ มาครองเมืองเชียงใหม่ หมื่นวัดดอยทุงและสังฆโมลีเจ้านำตำนานมหาธาตุและคัมภีร์ที่พระเจ้าติโลกราชให้ทานนั้นกับบรรณาการเข้ากราบทูล นรธามังช่อให้ทำหลาบเงินเวนทานครัวมิลักขุ 500 ครัวไว้อุปัฏฐากดูแลรักษาพระธาตุ
พ.ศ. 2147 บรมบพิตรพระเป็นเจ้าเมืองเชียงแสน (เจ้าฟ้ากาเผือก) พระมหาสมเด็จราชครูเจ้าวัดพระหลวง พระสังฆโมลี พร้อมอำมาตย์ ได้สร้างรูปหล่อพระฤๅษีกัมมะโลพร้อมคำจารึกคำไหว้พระธาตุบนดอยตุง ตำนานพระธาตุดอยตุงโดยย่อ ตั้งไว้บนบริเวณดอยตุง (ปัจจุบันเก็บรักษาในพิพิธภัรฑสถานแห่งชาติ เชียงแสน)
ต่อมาพระธาตุดอยตุงทรุดโทรมมาก พ.ศ. 2470 ครูบาศรีวิชัยได้มาบูรณะองค์พระธาตุขึ้นใหม่ โดยสร้างครอบองค์เดิมให้มีทรงแบบเดิม สูงประมาณ 5 เมตร สร้างรูปปั้นเสือไว้ทั้ง 4 มุม สร้างวิหารสำหรับไหว้พระธาตุ 1 หลังพร้อมพระประธานปูนปั้นภายในวิหาร 1 องค์ ใช้ระยะเวลาบูรณะ 4 ปี ระหว่าง พ.ศ. 2470-2474 ค่าใช้จ่ายทั้งหมด 3,205 รูเปีย
ภายหลังวิหารกับพระประธานได้ถูกภัยธรรมชาติทำให้ทรุดโทรม ส่วนองค์พระธาตุยังมีสภาพปกติแต่หมองคล้ำไป พ.ศ. 2499 นางทองคำ ฮั่นตระกูลได้รับเป็นเจ้าภาพลงรักปิดทองพระธาตุดอยตุงทั้ง 2 องค์
พ.ส. 2500 องสรภาณมธุรส (บ๋าวเอิง) เจ้าอาวาสวัดสมณานัมบริหาร ร่วมกับนางทองคำ ฮั่นตระกูล สร้างอุโบสถและพระประธาน พร้อมรูปเคารพหมอชีวกโกมารภัจจ์
ในปี พ.ศ. 2516 กระทรวงมหาดไทยได้ก่อสร้างพระธาตุองค์ใหม่ครอบพระเจดีย์เดิมไว้ องค์พระธาตุเป็นสีทองขนาดเล็กสององค์ สูงประมาณ 5 เมตร บนฐานสี่เหลี่ยมย่อมุม มีซุ้มจระนำสี่ทิศ องค์ระฆังและปลียอดมีขนาดเล็ก ออกแบบโดยนายประกิต (จิตร) บัวบุศย์ การสร้างพระธาตุองค์ใหม่นั้นใช้วิธีหล่อคอนกรีตมาประกอบครอบเจดีย์คู่ทั้งสององค์ เพื่อให้การเปลี่ยนแปลงแบบขององค์พระธาตุดังกล่าวสามารถอนุรักษ์สถาปัตยกรรมแบบดั้งเดิมไว้ภายในได้
ในปี พ.ศ. 2549 กรมศิลปากรมีโครงการรื้อถอนรูปแบบศิลปกรรมของพระธาตุดอยตุงที่กระทรวงมหาดไทยได้ก่อครอบพระธาตุองค์เดิมไว้ โดยให้เหตุผลว่า เพื่อเป็นไปตามร้องขอของคนท้องถิ่นไปทางจังหวัด และส่งต่อมายังสำนักโบราณคดีเชียงใหม่ ให้ช่วยฟื้นฟูพระสถูปในสมัยที่ครูบาศรีวิชัยได้บูรณะไว้ตามภาพถ่ายที่ปรากฏอยู่ในวิหารพระธาตุดอยตุง ซึ่งคณะทำงานได้มีการหารือต่อเจ้าคณะอำเภอแม่สายแล้ว และได้ให้นำพระสถูปครอบที่ถอดออกมาไปตั้งไว้ที่วัดน้อยพระธาตุดอยตุงซึ่งอยู่ด้านล่างก่อนขึ้นดอยพระธาตุ จากนั้นจึงทำการบูรณะพระสถูปเจดีย์ให้กลับมาอยู่ในสภาพดั้งเดิมสมัยครูบาศรีวิชัยให้แล้วเสร็จก่อนเดือนธันวาคม พ.ศ. 2550 ใช้งบประมาณทั้งสิ้น 21 ล้านบาท โดยรวมค่าปรับปรุงภูมิทัศน์ อาทิ ปรับปรุงพื้นที่ลานพระธาตุให้กว้างขึ้น รื้อโรงเก็บวัสดุอุปกรณ์ เคลื่อนย้ายพระสังกัจจายน์และพระพุทธรูปองค์ใหญ่ปางต่างๆ ไปตั้งประดิษฐานในสถานที่ที่เหมาะสม ปรับปรุงภูมิทัศน์ฐานบันไดนาคทางขึ้น เพื่อความสะดวกต่อพุทธศาสนิกชนซึ่งไปนมัสการพระธาตุเป็นจำนวนมากของทุกปี
รูปแบบศิลปกรรม
ส่วนฐาน ฐานเขียงรูปสี่เหลี่ยมผืนผ้ายกพื้นสูง ถัดจากฐานเขียงเป็นส่วนฐานบัวคว่ำบัวหงาย ประดับลูกแก้วอกไก่เพียงเส้นเดียวที่ท้องไม้ (ครูบาศรีวิชัยปรับเป็นลูกแก้วธรรมดา) อยู่ในผัง 8 เหลี่ยม
ส่วนยอด บัลลังก์แบบชุดฐานบัวรูป 8 เหลี่ยม เหนือบัลลังก์ปั้นรูปกลีบบัวหวายรายรอบรับบัวฝาละมีรูปบัวคว่ำในแผนผังทรงกลม รองรับปล้องไฉน ปลียอด
รูปแบบดังกล่าวเป็นเจดีย์ทรงระฆังแปดเหลี่ยม ศิลปกรรมล้านนาตอนปลายราวพุทธศตวรรษที่ 21 พิเศษ เจียจันทร์พงษ์ได้เสนอว่าพระธาตุดอยตุงเปรียบเทียบรูปแบบได้กับพระธาตุดอยสุเทพที่สร้างขึ้นในสมัยพระเมืองเกษเกล้า โดยมีการทำส่วนรองรับองค์ระฆังเป็นเหลี่ยม พระธาตุดอยสุเทพเป็น 12 เหลี่ยม ส่วนพระธาตุดอยตุงเป็น 8 เหลี่ยม ซึ่งเชื่อว่าการทำส่วนรองรับองค์ระฆังเป็นเหลี่ยมนี้ไม่เก่าไปกว่าพระธาตุดอยสุเทพ จึงเชื่อว่าพระธาตุดอยตุงน่าจะสร้างในราวปี พ.ศ. 2129 เพราะมีการพรรณาถึงการทำนุบำรุงพระธาตุดอยตุงถึง พ.ศ. 2129 โดยนรธามังช่อ
ส่วนฐาน ฐานเขียงรูปสี่เหลี่ยมผืนผ้ายกสูง รับชั้นฐานเขียงรูปสี่เหลี่ยมจัตุรัสขององค์เจดีย์แต่ละองค์ที่แยกออกจากฐานชั้นล่าง รองรับชุดฐานปัทม์ที่มีลวดบัวลูกแก้วแทรกระหว่างหน้ากระดานท้องไม้ 1 ชุด
ส่วนกลาง องค์พระธาตุทำเป็นทรงเรือนธาตุยกสูงย่อมุม (12 มุม) แต่ละด้านของเรือนฐานทั้ง 4 ด้านทำเป็นซุ้มจระนำยื่นออกมาด้านละ 1 ซุ้ม ภายในประดิษฐานพระพุทธรูปประทับยืนด้านละ 1 องค์
บริเวณฐานไพทีและฐานเขียงรองรับองค์พระธาตุทั้ง 2 ประดับผิวด้วยกระเบื้องดินเผาผิวเรียบมันปูทะแยง องค์พระธาตุตั้งแต่ชุดฐานปัทม์ถึงเม็ดน้ำค้างประดับด้วยโมเสคสีทองตลอดทั้งองค์ โดยรอบฐานไพทีทำเป็นช่องทางขนาดเล็กเป็นทางประทักษิณภายใน แนวกำแพงแก้วเตี้ย เปิดช่องทางเข้าออกทางด้านท้ายอุโบสถ ตั้งฉัตรที่มุมกำแพงแก้วทั้ง 4 มุม
ความหมายของตุง
ตุง นับเป็นสัญลักษณ์อีกอย่างหนึ่งของชาวล้านนา หมายถึง ความเจริญรุ่งเรือง การมีชัยชนะ ในวัดจะมี รอยปักตุง เป็นรอยแยกบนพื้น ยาวประมาณ 1 ฟุต อยู่ด้านหน้าพระธาตุ เชื่อกันว่า เป็นรอยแยกที่ใช้ปักฐานตุงบูชาพระธาตุ สร้างมาประมาณ 1,000 ปีแล้ว พระบรมธาตุดอยตุงเป็นที่เคารพสักการะของชาวล้านนา  ทุกปีจะมีงานนมัสการพระบรมธาตุในวันเพ็ญเดือน 3
ซูชิ แพ็ค
ซูชิ แพ็คหรือกระบวนการซูชิเป็นเป็นการ์ตูนทีวีแอนิเมชันของประเทศสหรัฐอเมริกา ออกอากาศทุกเย็นวันจันทร์ 19.00 ในช่วงนิว มันเดย์ ช่อง Cartoon Network หรือทรูวิชั่นส์ระบบอนาล็อกช่อง 29 และระบบดิจิตอลช่อง 32 ปัจจุบันเป็นการ์ตูนที่เพิ่งเข้ามาใหม่พร้อมกับชาวเดอร์
เรื่องโดยย่อ
กลุ่มซูชิ แพ็คฮีโร่ขนาดจิ๋วเท่ากับซูชิทั้ง 5 มีหน้าที่พิทักษ์เมือง แม้พวกเขาจะต้องพบกับปัญหาอยู่บ่อยครั้ง แต่พวกเขาก็เอาตัวรอดมาได้ โดยมี"เบ็น"เจ้าของร้านฟาสต์ฟู้ดเป็นผู้แนะนำทางแก่พวกเขา
ตัวละคร
ฝ่ายฮีโร่
สีประจำตัว : "สีม่วง"
ซูชิหัวหน้ากลุ่ม มีพลังสมาธิและจิตที่สงบ
สีประจำตัว : "สีน้ำเงิน"
ซูชิปลาหมึก 6 แขนมีพลังหมุนเหวี่ยงและระบายสี
สีประจำตัว : "สีชมพู"
ซูชิปูหัวแข็ง มีก้ามและมีพลังสูงมาก หัวสามารถทนการกระแทกได้
ซูชิปลาแซลม่อนใจร้อน มีพลังยิงซอสร้อน
สีประจำตัว : "สีเขียว"